Norsk Redaktørforening

Styremøte 2018-12-05 Oslo

AJ

**Sak 2018-56: Høringsuttalelser**

Det har ikke vært avgitt nye høringsuttalelser siden styrets møte 4. november.

Sekretariatet har for øyeblikket følgende saker til eventuell høringsuttalelse:

1. [Nytt register over reelle rettighetshavere](https://www.stortinget.no/no/Saker-og-publikasjoner/Saker/Sak/?p=72826) (forskjøvet frist i finanskomiteen) og muntlig

høringsrunde i Stortinget 2018-12-13

1. [Nye kildevernregler](https://www.regjeringen.no/no/dokumenter/horing---endringer-i-reglene-om-kildevern-i-straffeprosessloven-og-tvisteloven/id2611678/) – frist 2019-02-01
2. [Ny lov om etterretningstjenesten](https://www.regjeringen.no/no/dokument/hoyringar/id1763/?ownerid=380) - frist 2019-02-12
3. [Ny fjellov](https://www.regjeringen.no/no/dokumenter/horing---nou-201811-ny-fjellov/id2608828/) – frist 2019-02-28

Sak 1) er strengt tatt en forlengelse av vårt engasjement i forbindelse med statsbudsjettet. På det tidspunktet budsjetthøringene ble gjennomført var det ikke planlagt en egen høring i finanskomiteen om lovforslaget, men som nevnt til forrige styremøte omgjorde komiteen sin beslutning etter at flere høringsinstanser – deriblant NR – hadde fremført sterke synspunkter på at regjeringen forsøkte å «sjekke ut» for å ha oppfylt anmodningsvedtak om aksjonærregister gjennom arbeidet med et rettighetshaverregister. Det har – fra flere hold – vært jobbet opp mot Storting og regjering i denne saken, men utfallet er uvisst. Vi håper på komitemerknader både i finans- og næringskomiteen, slik at regjeringen blir tvunget til å gjenoppta arbeidet med et aksjonærregister. Neste mulighet til å adressere finanskomiteen er altså 13. desember.

Sak 2) går rett til kjernen av noe av begrunnelsen for Stortingets anmodning om en egen medieansvarslov. Da var imidlertid allerede arbeidet med en ny straffeprosesslov i gang, og det var klart at kulturdepartementet ville vise til dette i forbindelse med medieansvarsloven.

I forlengelsen av forslagene til endring i straffeprosessloven har så Justisdepartementet sendt på høring forslag om parallelle endringer i straffeprosessloven og tvisteloven, med henvisning både til forslag fra straffeprosesslovutvalget og arbeidet med en egen medieansvarslov.

Sak 3) berører også kildevernet, om enn ikke så direkte. Forslaget om bulkinnsamling av data (riktignok ikke primært rettet inn mot norske borgere i Norge) kommer i forlengelsen av utredningen om såkalt digitalt grenseforsvar. Det åpner for massiv innsamling og lagring av både metadata og innholdsdata. For medienes del er det sentralt at det i lovutkastet legges opp til en egen unntaksbestemmelse i § 9-6:

*«Nødvendighetskrav for behandling av fortrolig kommunikasjon med særlige yrkesutøvere. Etterretningstjenesten skal ikke behandle opplysninger som er fortrolig kommunikasjon mellom advokat og klient, helsepersonell og pasient, journalist og kilde eller tilsvarende fortrolig kommunikasjon som nyter særlig menneskerettslig vern, med mindre vektige samfunnshensyn gjør behandlingen strengt nødvendig. Beslutning om å behandle opplysninger etter første ledd treffes av sjefen for Etterretningstjenesten, med mindre beslutning tilligger departementet etter § 2-7. Opplysningene skal merkes særskilt for kontrollformål.» (våre understrekninger).*

Utfordringen her er at unntaket altså kan oppheves av sjefen for Etterretningstjenesten. Vi kommer til å be om at dette, som andre unntak fra det særlige vernet journalistiske kilder nyter i sånne sammenhenger – jfr blant annet Rolfsen-saken – bare kan fravikes gjennom rettslige kjennelser.

Sak 3) er, som tidligere nevnt, interessant fordi det blant annet omhandler graden av innsyn i fjellstyrenes virksomhet. Her kommer vi etter alle solemerker til å inngi felles uttalelse med primært Norsk Journalistlag og Norsk Presseforbund.

Forslag til vedtak:

Sekretariatet får fullmakt til å arbeide videre opp mot Stortinget i sak 1), samt avgi høringsuttalelse – alene eller sammen med andre medieorganisasjoner – i sak 2), 3) og 4).